b'\n_START_ARTICLE_\nGrb Ob\xc4\x8dine Izola\n_START_PARAGRAPH_\nNa grbu Ob\xc4\x8dine Izola je upodobljena bela golobica z olj\xc4\x8dno vejico v kljunu, ki leta nad rumenim polkrogom. Ta rumena polkrogla naj bi prikazovala otok (it. isola [izola]), na katerem je mesto nastalo._NEWLINE_Podoba, ki je sedaj prikazana na izolskem grbu, je bila vzeta iz stare pripovedi iz leta 1380, ki opisuje Genove\xc5\xbeanski napad na Izolo; pred pristankom napadalcev se je iz zvonika \xc5\xbeupnijske cerkve sv. Mavra spustila ble\xc5\xa1\xc4\x8de\xc4\x8de bela golobica in jih zaslepila, morali so odpluti nazaj, ne da bi se dotaknili mesta. Druga verzija te legende pa je, da so ob Genove\xc5\xa1kem napadu prebivalci izprosili pomo\xc4\x8d mestnega zavetnika svetega Mavra. Ta je poslal belo golobico in nad mesto (otok) spustil meglo. Ko so Genove\xc5\xbeani pri\xc5\xa1li bli\xc5\xbeje, niso na\xc5\xa1li otoka, kar naenkrat pa so uzrli belo golobico, ki je letela proti njim. Mislili so, da jih bo pripeljala k Izoli, zato so ji sledili. V resnici pa jih je golobica speljala dale\xc4\x8d od otoka na odprto morje. \xc4\x8cez nekaj \xc4\x8dasa se je vrnila in pristala na zvoniku cerkve sv. Mavra z olj\xc4\x8dno vejico v kljunu, kar je bil simbol miru. Tako je golobica re\xc5\xa1ila Izolo pred napadom.'